
НИЗОМ
I. Умумий қоидалар
1. Андижон давлат университетининг (бундан буён матнда АндДУ деб юритилади) Рақамли таълим технологиялари маркази (бундан буён матнда Марказ деб юритилади) Низоми Ўзбекистон Республикаси Президентининг 2018 йил 19 февралдаги “Ахборот технологиялари ва коммуникациялари соҳасини янада такомиллаштириш чора-тадбирлари тўғрисида”ги ПФ-5349-сон фармони, Ўзбекистон Республикаси Президентининг 2020 йил 5 октябрдаги “Рақамли Ўзбекистон – 2030” стратегиясини тасдиқлаш ва уни самарали амалга ошириш чора-тадбирлари тўғрисида”ги ПФ-6079-сон фармони ҳамда Ўзбекистон Республикаси Бош вазирининг 2018 йил февралдаги 08/1-580-сон топшириғи ижросини таъминлаш мақсадида ишлаб чиқилган.
2. Марказ АндДУнинг таркибий бўлинмаси ҳисобланиб, таълим муассасасига ахборот-коммуникация технологияларни жорий этиш билан боғлиқ ишларни амалга оширади.
3. Марказ ўз фаолиятини Ўзбекистан Республикасининг Конституцияси ва қонунларига, Ўзбекистон Республикаси Олий Мажлиси палаталари қарорларига, Ўзбекистон Республикаси Президентининг фармон, қарор ва фармойишиларига, Ўзбекистон Республикаси Вазирлар Маҳкамасининг қарор ва фармойишларига ҳамда Олий ва ўрта махсус таълим вазирлигининг ҳайъат қарорлари ва буйруқлари, АндДУ Низоми, Кенгаши қарорлари, АндДУ ректорининг буйруқларига мувофиқ олиб боради.
4. Марказ бевосита АКТни жорий этиш бўйича масъул проректорга бўйсунади.




II. Марказнинг вазифалари ва функциялари
5. Қуйидагилар марказнинг асосий вазифалари ҳисобланади:

5.1. Андижон давлат университетида ахборот хавфсизлигига пайдо бўлаётган таҳдидлар тўғрисида ўз вақтида университет раҳбариятини хабардор қилиш, шунингдек, ахборотларни муҳофаза қилиш бўйича консультация хизматлари кўрсатади;
5.2. “Электрон таълим” миллий тармоғи бошқаруви фаолиятини ташкил этади ва назоратини олиб боради;
5.3. АндДУдаги мавжуд компьютер технологияларининг дастурларини тўғри ишлашини назорат қилиш;
5.4. Университетга тегишли компьютерларни техник кўрикдан ўтказиб туриш ва таъмирлаш ишларини ташкил қилиш;
5.5.  Компьютер операторлари ишини назорат килиш;
5.6. АндДУ компьютер заҳирасини замонавий компьютерлар ҳисобига ошириш ва мавжуд компьютерларни такомиллаштириб бориш;
5.7.  АндДУда Интернет тармоғи, (E-mail) электрон почта хизматларини талаб даражасида ишлашини назорат қилиб бориш, хабар ва янгиликларни ўз вақтида қабул қилиниши ва тарқатилишини назорат қилиш;
5.8. АндДУнинг нусха кўпайтириш дастгоҳларининг ишини назорат қилиш, дастурий таъмирлаш ва кўрикдан ўтказиб турилишини назорат қилиш;
5.9. АндДУнинг электрон ўқитиш бўйича олиб бориладиган барча ишларига раҳбарлик қилиш ҳамда электрон ўқитишни ташкил этиш бўйича маҳаллий ва хорижий олий ўқув юртлари билан алоқалар ўрнатиш;
5.10. АндДУ томонидан бюджетдан ташқари маблағларни ишлаб топишда яқиндан ёрдам бериш, компьютер саводхонлиги курсларини ташкил этиш, раҳбарият рухсати асосида АКТ соҳасида қонун ҳужжатлари билан таъқиқланмаган фаолиятларни амалга ошириш, АндДУ номидан дастурий маҳсулотлар яратиш ва сотиш;
5.11. АндДУда ахборот тизимлари, ресурслари ва маълумотлар базаларининг ахборот хавфсизлигини таъминлаш;
5.12. Қонун бузувчиларни таҳлил қилиш, идентификациялашда, ахборотлар маконидаги рухсатсиз ёхуд бузувчи ҳаракатларни амалга оширишда фойдаланиладиган усуллар ва воситаларни таҳлил қилади;
5.13. Вазирлик ахборотлаштириш объектларида ошкор килиб бўлмайдиган (конфиденциал) маълумотларни ўз ичига олувчи ахборотларни Иш берувчи рухсатисиз учинчи шахсга бермаслигини ва ахборотни тўлиқ сақланишини ўз зиммасига олади; 
5.14. Ахборот узатишнинг замонавийлиги ва ҳаққонийлигини таъминлаш;
5.15. Ахборот хавфсизлигига ички ва ташқи таҳдидларни аниқлаш;
5.16. Сақланаётган ҳамда алоқа каналларидан узатилаётган маълумотларни рухсат этилмаган ташрифлар, модификациялар, сохталаштиришлар ва йўқотишлардан ҳимоялаш;
5.17. Операцион тизимлар ва уларда ишлатиладиган амалий дастурлар (амалий масалаларни ечиш учун) ва дастурий воситалар ишчи ҳолатини назорат қилиш, иш ҳолати бузилганда қайта тиклаш;
5.18. Сақланаётган, қайта ишланаётган ва алоқа каналларидан узатилаётган тарқалиши чекланган ахборотнинг тарқалиб кетишидан ҳимоялаш;
5.19. Рўйхатдан ўтган фойдаланувчилар учун аппарат, дастурий ва ахборот ресурслардан фойдаланиш имтиёзини бериш;
5.20. Ҳимояланган ресурс ва тармоқ хизматлари билан ишлаган фойдаланувчиларни	тизим журналида рўйхатдан ўтказиш ҳамда фойдаланувчининг хатти-ҳаракатининг тўғрилигини ушбу журнални даврий таҳлили асосида назоратда ушлаш;
5.21. Интернет тармоғи миллий сегментида ахборот хавфсизлиги ҳодисаларининг олдини олиш бўйича ўзаро амалий ишларни ташкил этиш мақсадида ахборот хавфсизлиги соҳасидаги халқаро ҳамкорликни ривожлантиради.
6.	Марказ ўзига юкланган вазифаларни бажариш учун қуйидаги функцияларни амалга оширади:
а)	ахборот-коммуникация технологияларини жорий этиш ва ривожлантириш, уларнинг дастурий таъминотини ва соз ҳолатда ишлашини ҳамда ахборот хавфсизлигини таъминлаш бўйича:
6.1. Компьютерлардаги мавжуд техник ва дастурий муаммоларни бартараф этиш ва такрорланишининг олдини олишга қаратилган чора-тадбирларни амалга ошириш;
6.2. Ўқув жараёнида компьютер техникаси ва технологиясидан самарали фойдаланиш бўйича таклифлар киритиш;
6.3. Компьютер ўқув хоналарига ва компьютерларга бўлган эҳтиёжни аниқлаш, жавобгар шахсларни белгилаш ҳамда компьютер ўқув хоналаридан самарали фойдаланишни назорат қилиш;
6.4. Таркибий бўлинмаларда фойдаланилаётган компьютерларнинг тизим ва офис дастурларини ўрнатиш ва янгилаб бориш;
6.5. Мавжуд компьютерларга ўқув жараёни учун зарурий дастурий воситаларни ўрнатиш ҳамда компьютер техника воситаларига хизмат кўрсатиш;
6.6. Ахборот-коммуникация технологияларини жорий этиш ва улардан фойдаланиш масалаларига бағишланган ўқув-услубий ва амалий семинарлар ташкил этиш;
б)	АндДУда интернет тармоғидан самарали фойдаланишни ташкил этиш, корпоратив ва локал тармоқ ишлашини назорат қилиш бўйича:
6.7. Ўқув биноларидаги мавжуд тармоқ қурилмаларини (серверлар, свичлар) доимий ишлаб туришини таъминлаш ва уларга техник хизмат кўрсатиш;
6.8. Компьютерларни локал тармоққа улаш ва локал тармоқда ишлашини назорат қилиш;
6.9. Компьютерларга вирусга қарши (антивирус) дастурларини ўрнатиш ва уларнинг янгилаб борилишини таъминлаш;
6.10. Ўқув биноларига ўрнатилган видеокузатув тизимининг доимий ишлашини назорат қилиб бориш;
6.11. Таркибий бўлинмаларга локал тармоқнинг техник ва дастурий воситалари бўйича услубий ва техник ёрдам кўрсатиш;
6.12. Интернет тармоққа уланиш юзасидан провайдерлар билан тегишли тартибда шартномаларни расмийлаштириш юзасидан АндДУ раҳбариятига таклифлар киритиш;
6.13. Ходим ва талабаларни Интернет тармоғидан самарали фойдаланишини таъминлаш ҳамда назорат қилиш;
6.14. Интернет тармоғига уланиш ҳамда дастурий ва техник тармоқлараро экран орқали Интернет тармоғини доимий ишлашини назорат қилиш ҳамда турли хавфларни бартараф этиш чораларини кўриш;
в)	расмий веб-сайт ва электрон почта хизматини такомиллаштириш ва доимий фаол ишлашини, интерактив хизматлари кўрсатилишини таъминлаш бўйича:
6.15. Таркибий бўлинмаларда фаолият олиб бораётган ходимларнинг АндДУ электрон почта хизмати билан таъминлаш ва уларни электрон почтадан тўғри фойдаланишларини кузатиб бориш;
6.16 Расмий веб-сайтни такомиллаштириб бориш ва матбуот котиби томонидан АндДУ фаолиятига оид маълумотларни расмий веб сайтга ўз вақтида жойлаштириб борилишида ҳамкорлик қилиш;
6.17. Веб-сайт орқали кўрсатилаётган интерактив хизматларни доимий ишлаб туришини ва янгиланиб борилишини таъминлаш;
г)	АндДУ ахборот тизимларини глобал тармоққа интеграциясини таъминлаш, таълим жараёнини автоматлаштириш, электрон илмий-методик базани шакллантириш ва доимий янгилаб борилишини ташкил этиш бўйича:
6.18. Ўқув жараёнини автоматлаштириш бўйича мавжуд дастурларни ривожлантириш ҳамда улардан самарали фойдаланишни назорат қилиш;
6.19. Глобал ахборот-ҳуқуқий ва таълим ресурсларига уланишни ҳамда уларни мунтазам янгилаб борилишини ташкил этиш;
6.20. Олий ва ўрта махсус таълим вазирлиги томонидан ишлаб чиқилган ва жорий этилган махсус дастурлар ва ахборот тизимларига АндДУга тегишли маълумотларни тегишли масъуллар томонидан ўз вақтида тўлдириб борилишини таъминлаш;
6.21. АндДУда жорий этилган электрон хужжатлар алмашинуви тизимидан самарали фойдаланишни назорат қилиш;
6.22. Электрон таълим ресурслар базасини яратиш ва уни тўлдириб борилишини назорат қилиш ҳамда реестрини юритиш;
6.23. Янги авлод адабиётларининг электрон вариантларини яратишга дастурий ва техник ёрдам кўрсатиш;
6.24. Яратилаётган электрон дарсликлар базасини шакллантириш ва доимий янгилаб борилишини назорат қилиш.
III. Марказнинг ҳуқуқ ва мажбуриятлари
7. Марказ ўз зиммасига юкланган вазифалар ва функцияларни бажариш учун қуйидаги ҳуқуқларга эга:
7.1. АндДУнинг таркибий бўлинмаларидан бўлим фаолиятига тааллуқли материаллар ва маълумотларни сўраб олиш;
7.2. АндДУ фаолиятини ривожлантиришга муносиб ҳисса қўшган, ўзининг истеъдоди ва билимини намоён қила олган, жамоат ишларида фаол иштирок этган, турли соҳаларда ютуқларга эришган, фидоийлик намунасини кўрсатган университетнинг таркибий бўлинмалари ҳамда марказ ходимларини рағбатлантириш юзасидан АндДУ раҳбариятига таклифлар киритиш;
7.3. Зарур ҳолларда ахборот-коммуникация технологияларидан фойдаланиш қоидаларига ва ахборот хавфсизлигига риоя қилмаган раҳбар ва масъул ходимларга нисбатан қонун ҳужжатларида белгиланган интизомий жазо чораларини кўриш юзасидан АндДУ раҳбариятига таклифлар киритиш;
7.4. Марказ фаолиятига доир ҳужжатларни ишлаб чиқишда иштирок этиш;
7.5. Марказ қонун ҳужжатларига мувофиқ бошқа ҳуқуқларга ҳам эга бўлиш мумкин.
8. МАРКАЗ:
8.1. АндДУ Кенгашининг қарорлари ва ректорининг буйруқларида марказга юклатилган вазифалар ижросини таъминлашга;
8.2. АндДУ раҳбарияти томонидан берилган топшириқларни ўз вақтида ва сифатли бажаришга;
8.3. Фаолиятининг барча йўналишлари бўйича юқори самарадорликни таъминлашга, АндДУ тадбирларида фаол иштирок этишга;
8.4. Ўз ваколатлари доирасида жисмоний ва юридик шахсларнинг мурожаатларини кўриб чиқишга;
8.5. Жисмоний шахслар ва юридик шахсларнинг вакиллари учун белгиланган тартибда шахсий қабулларни ташкил қилишга;
8.6. Меҳнат ва ижро интизоми ҳамда хизмат вазифаларига риоя қилишга, йиллик иш режаларнинг бажарилишини таъминлашга;
8.7. АндДУ ички тартиб-қоидалари, одоб-ахлоқ қоидалари, Талабалар турар жойи ички тартиб-қоидаларига риоя этишга мажбур.
8.8. Марказга қонун ҳужжатларига мувофиқ бошқа мажбуриятлар ҳам юклатилиши мумкин.
IV. Марказ фаолиятини ташкил этиш
9. Марказни бошқариш ректор томонидан тайинланадиган ва лавозимидан озод этиладиган марказ раҳбари бошқаради.
10. Марказда университет талабалари контингентидан келиб чиқиб, марказ директори бошчилигида 1 нафардан Тармоқларни бошқариш, Техник қўллаб-қуватлаш, Ахборот хавфсизлигини таъминлаш, Рақамли таълим технологияларини жорий этиш бўлими бошлиқлари, 8 нафар муҳандис-дастурчи, 1 нафар тизим администратори, 2 нафар тармоқ администратори, 1 нафар техник, 1 нафар муҳандис-электрончи, 1 нафар техник электрончи, 1 нафар компьютер зали мудири фаолият юритади, 3 нафар контент менеждер ва 1 нафар ВЕБ дизайнер.
11. Марказ таркибида Ахборот тизимларини жорий этиш бўлими, Тармоқларни бошқариш бўлими, Техник қўллаб-қувватлаш бўлими ҳамда Ахборот хавфсизлигини таъминлаш бўлими фаолият юритади.
V. Якуний қоида
12. Марказни қайта ташкил этиш ва тугатиш қонун ҳужжатларида белгиланган тартибда амалга оширилади.

